Mannerheimin Lastensuojeluliitto Lausunto 7.9.2012

Oikeusministeriölle

|  |
| --- |
| **Lausunto asiantuntija-avusteisen huoltoriitojen sovittelun laajentamista**  **koskevasta mietinnöstä**  Mannerheimin Lastensuojeluliitto (MLL) kiittää oikeusministeriötä mahdollisuudesta lausua asiassa.  MLL pitää myönteisenä asiantuntija-avusteisen sovittelun käytön laajenemista. Kyseessä on toimivaksi osoittautunut, uudenlainen ratkaisukeino huoltoriitoihin. MLL katsoo, että luonteva paikka sovittelua koskevalle sääntelylle on laki lapsen huollosta ja tapaamisoikeudesta, jossa jo nyt on säädetty useista sosiaalihuollolle kuuluvista tehtävistä kuten esimerkiksi olosuhdeselvityksestä.  MLL kannattaa työryhmän ehdotusta, jonka mukaan kunnan, jonka alueella käräjäoikeus sijaitsee, tulisi huolehtia riittävästä määrästä asiantuntija-avustajia. MLL korostaa, että jatkossa on erityisen tärkeää huolehtia sovittelupalvelun yhdenvertaisesta saatavuudesta koko maassa, sovittelutoiminnan laadusta sekä palvelun maksuttomuudesta asiakkaille.  MLL katsoo, että sovittelua koskevan lainsäädäntöhankkeen valmistelun yhteydessä tulee jatkossa kartoittaa lasten ja nuorten kokemuksia ja näkemyksiä asiasta. Nämä näkemykset tulee ottaa huomioon lainvalmistelussa ja sovittelutoiminnan kehittämisessä. MLL tahtoo kiinnittää huomiota erityisesti seuraaviin asioihin:   * Lapsen asema sovittelussa * Sovittelun vaikutukset lapsiin * Sovittelun laatu   Lapsen asema sovittelussa  Suomessa lakina voimassa olevan lapsen oikeuksien sopimuksen 3 artiklan mukaan lapsen edun on oltava ensisijalla kaikissa lapsia koskevissa viranomaisen toiminnoissa ja päätöksissä. MLL kiinnittää huomiota siihen, että lapsen oikeuksien komitean mukaan lapsen etu toteutuu, kun lapselle lapsen oikeuksien sopimuksessa turvatut oikeudet toteutuvat mahdollisimman täysimääräisinä. Lapsen edun ensisijaisuutta ei voidakaan tarkastella yksinomaan lapsen huollosta ja tapaamisoikeudesta ja lapsen elatuksesta annettujen lakien säännösten perusteella. MLL katsoo, että jatkovalmistelussa on pohdittava lapsen roolia ja asemaa sovittelussa ja tarkasteltava sovittelua myös lapsinäkökulmasta.  MLL katsoo, että sovittelussa mukana oleville lapsille ja nuorille on tarjottava riittävästi tietoa sovittelusta ja sen mahdollisista seurauksista. MLL:n palvelevaan puhelimeen tulleiden yhteydenottojen perusteella näyttää siltä, etteivät viranomaiset välttämättä kerro niiden kanssa asioiville lapsille ja nuorille viranomaisen toiminnasta ja sen seurauksista ymmärrettävällä tavalla. Myös Euroopan neuvoston Lapsiystävällinen oikeus –suosituksessa kiinnitetään huomiota siihen, että lapsille on kerrottava paitsi heidän oikeuksistaan myös selvitettävä, mistä prosessissa on kysymys. Suosituksen mukaan viranomaisympäristön tulee olla lapsiystävällinen. Tämä on otettava huomioon myös sovittelun järjestämisessä.  MLL kiinnittää huomiota lapsen oikeuksien komitean näkemykseen, jonka mukaan lapsen edun selville saaminen edellyttää useimmiten lasten kuulemista. Vaikka lapsi ei ole sovittelun osapuoli, lapselle tulee perustuslain 6.3 §:n ja lapsen oikeuksien sopimuksen 12 artiklan perusteella antaa mahdollisuus ilmaista näkemyksensä kaikissa häntä koskevissa asioissa ja näkemykset on otettava huomioon lapsen iän ja kehitystason mukaisesti. Jos lapsi on sovittelussa jollain tavoin mukana, hänelle tulee järjestää lapsen kehitysvaiheeseen soveltuva mahdollisuus ja tapa kertoa ajatuksistaan. Lapsen oikeuksien komitean yleiskommentissa CRC/C/GC12/2009 korostetaan lapsen oikeutta tulla kuulluksi tapauskohtaisen harkinnan mukaisesti erotilanteissa ja niihin liittyvässä sovittelussa.  Sovittelun vaikutukset lapsiin  Riitaisten erojen määrä Suomessa on kasvanut. Käräjäoikeuksissa käsitellään vuosittain noin 2000 riitaiseksi muodostunutta lapsen huoltoa ja tapaamisoikeutta koskevaa asiaa. MLL korostaa, että huoltoriidat ja niihin liittyvien vanhempien riitojen pitkittyminen on lapselle erittäin haitallista. Sovittelukokeilu on osoittanut, että sovittelulla voidaan vähentää huomattavasti riitaisuuksia. Sovittelussa vanhemmat sitoutuvat sovitteluratkaisuun, mikä ennalta estää tulevia riitoja. Järjestelmä toteuttaa näin lapsen etua.  MLL katsoo, että jatkossa on syytä kiinnittää erityistä huomiota sovittelutoiminnan arvioimiseen siihen osallistuneiden vanhempien ja lasten näkökulmasta. On tärkeä selvittää, miten lapset ovat kokeneet sovittelun ja mitä vaikutuksia sillä on ollut heidän elämäänsä ja esimerkiksi vanhempien ja lasten välisiin suhteisiin.  Sovittelun laatu  MLL katsoo, että sovittelutoiminnassa on lapsen edun ensisijaisuuden toteutumisenkin näkökulmasta tärkeää, että asiantuntija-avustajat ovat päteviä hoitamaan tehtäväänsä. MLL kannattaa työryhmän ehdotusta säätää lailla avustajien pätevyysvaatimuksista.  MLL esittää harkittavaksi, että työryhmän ehdottamien ammattiryhmien lisäksi sovittelijapätevyys voisi myöntää myös lastenpsykiatreille ja mahdollisesti muun soveltuvan korkea-asteen koulutuksen omaaville työntekijöille. MLL huomauttaa, ettei pelkkä muodollinen kelpoisuus voi olla riittävä. Tämän lisäksi avustajilta on edellytettävä syvällistä asiantuntemusta lapsen ja nuoren kehityksestä, perheenjäsenten välisistä suhteista ja avioeroon liittyvistä kysymyksistä.  MLL korostaa, että avustajilla tulee olla riittävä sovittelukoulutus. Heillä tulee olla myös koulutusta erotilanteisiin liittyvästä parisuhde- ja perheväkivallasta ja siihen liittyvistä turvallisuusriskeistä sekä väkivallan vaikutuksesta lapsen kehitykseen. Lisäksi koulutuksessa on huolehdittava, että avustajilla samoin kuin lakimiesavustajilla on riittävästi tietoa ja kokemusta lasten oikeuksista ja eri-ikäisten lasten ja nuorten kuulemisesta.  Helsingissä 7.9.2012  Mannerheimin Lastensuojeluliitto ry  Mirjam Kalland  pääsihteeri  Suvianna Hakalehto-Wainio  asiantuntijalakimies |
|  |
|  |